b"\n_START_ARTICLE_\nKabul\n_START_SECTION_\nMaantiede\n_START_PARAGRAPH_\nKabul sijaitsee Keski-Afganistanin it\xc3\xa4osassa Kabuljoen rannalla joen kolmion muotoisessa jokilaaksossa noin 1\xc2\xa0800 metrin korkeudella merenpinnasta. Kaupungin nykyinen ydinkeskusta on kohti it\xc3\xa4\xc3\xa4 Indukseen Pakistanin puolella laskevan Kabuljoen pohjoisrannalla. _NEWLINE_Kabulissa vallitsee kuiva mannerilmasto. Kes\xc3\xa4t ovat kuivia, mutta monsuunisateet saavuttavat alueen elokuisin. Sadetta saadaan kev\xc3\xa4\xc3\xa4seen saakka. Talvisin saattaa esiinty\xc3\xa4 runsasta lumisadetta. Kes\xc3\xa4isin keskil\xc3\xa4mp\xc3\xb6tila on noin 32 \xc2\xb0C. Ero p\xc3\xa4iv\xc3\xa4- ja y\xc3\xb6l\xc3\xa4mp\xc3\xb6tilojen v\xc3\xa4lill\xc3\xa4 voi olla jopa 20 \xc2\xb0C. Talvisin keskil\xc3\xa4mp\xc3\xb6tila on \xe2\x88\x925 \xc2\xb0C.\n_START_SECTION_\nVarhainen historia\n_START_PARAGRAPH_\nKabulin historiaa on leimannut pitk\xc3\xa4\xc3\xa4n sen strateginen sijainti Kabuljoen laaksossa. Laakson hallinta on ollut t\xc3\xa4rke\xc3\xa4\xc3\xa4 sen hedelm\xc3\xa4llisen maatalousalueen valvonnan ja alueen l\xc3\xa4pi kulkevien kauppareittien valvomisen ja verottamisen kannalta. Viittauksia asutukseen alueella on jo hindulaisessa uskonnollisten tekstien kokoelma Rigvedassa 1500-luvun paikkeilta ennen ajanlaskun alkua. My\xc3\xb6hemmin alueella vaikutti useita voimatekij\xc3\xb6it\xc3\xa4, kuten kreikkalais-baktrialainen kuningaskunta, ku\xc5\xa1anat, khioniitit ja hefthaliitit. Alue oli yksi Gandharalaisen buddhalaisuuden keskuksista. Buddhalaisuuden ajoista j\xc3\xa4ljelle on j\xc3\xa4\xc3\xa4nyt esimerkiksi joitakin stupien raunioita eri puolilla Kabulin laaksoa. Buddhalaisuudesta alueella kirjoitti esimerkiksi kiinalainen buddhalainen matkailija Xuanzang, joka mainitsee Kabulin nimell\xc3\xa4 Kao-fu. Nimi lienee viitanut enneminkin koko laakson alueeseen, kuin mihink\xc3\xa4\xc3\xa4n yksitt\xc3\xa4iseen kaupunkiin. Ajan my\xc3\xb6t\xc3\xa4 buddhalaisuuden merkitys v\xc3\xa4heni ja se menetti jalansijaa Intian suunnalta saapuvalle hindulaisuudelle.\n_START_SECTION_\nIslam\n_START_PARAGRAPH_\nIslamin uskoiset arabit saapuivat Afganistanin l\xc3\xa4hist\xc3\xb6lle sasanidien Persian kukistuttua 600-luvulla. Afganistanissa vaikuttaneen Zunbil-dynastian onnistui kuitenkin pitk\xc3\xa4\xc3\xa4n est\xc3\xa4\xc3\xa4 heid\xc3\xa4n etenemisens\xc3\xa4 kohti Hinduku\xc5\xa1ia, vaikkakin Kabulin alueelle tehtiin ry\xc3\xb6st\xc3\xb6retki\xc3\xa4. Saffaridien dynastian perustajan Ibn al-Laithin onnistui viimein kukistaa Zunbil-valtakunta Kandaharissa vuonna 865 k\xc3\xa4ydyn taistelun j\xc3\xa4lkeen. Kabul vallattiin vuonna 870 ja muslimihistorioitsijat kirjoittivat Kabulin laaksosta viedyn sotasaaliina norsuja ja pakanallisten jumaluuksien idoleja Bagdadiin. Viel\xc3\xa4 tuolloin varsinainen Kabulin kaupunki k\xc3\xa4sitti vain pienen muurein suoajun alueen, jonka keskell\xc3\xa4 oli Bala Hisarin linnoitus. Alueen islamisaatio etenki etenkin tulevien ghaznavidien kaudella, mutta alueen keskus oli Ghaznissa ja sittemmin Firuzkuhissa. Kabulia pidettiin viel\xc3\xa4 tuolloin syrj\xc3\xa4seutuna, josta kirjoitettiin suhteellisen harvoin. _NEWLINE_T\xc5\xa1ingis-kaanin johtamat mongolit h\xc3\xa4vittiv\xc3\xa4t Kabulia vuonna 1221. Kaupunki ei toipunut h\xc3\xa4vityksest\xc3\xa4 pitk\xc3\xa4\xc3\xa4n aikaan. Tutkimusmatkailija Ibn Battuta kirjoitti vuonna 1333 paikalla olleen vain pienen kyl\xc3\xa4n, jonka ainut merkitt\xc3\xa4v\xc3\xa4mpi maamerkki oli paikallisen suufilaisen pyhimyksen hauta. Kaupunki alkoi toipua vasta sen vuonna 1398 vallanneen Timur Lenkin seuraajien eli timuridein kausilla. Timuridien valtakunnan hajottua useisiin eri osiin Kabulia halltisivat timuridien alaisesta kuvern\xc3\xb6\xc3\xb6rist\xc3\xa4 polveutuva arghunidien hallitsijasuku. Vuonna 1504 kaupungin valloitti Timurista polveutuva Ferghanan ruhtinas Babur, joka teki Kabulista tukikohtansa alueella. Kaupungissa aloitettiin suuria rakennushankkeita ja hallitsija tuki kulttuuria. Kabulista alkoi viimein muodostua Hinduku\xc5\xa1in alueen t\xc3\xa4rkein kaupunkikeskus. Babur jatkoi edelleen valloituksiaan Kabulin j\xc3\xa4lkeen Pohjois-Intiaan luoden Suurmogulien valtakunnan. H\xc3\xa4nen hautansa sijaitsee Kabulissa.\n_START_SECTION_\nAsema p\xc3\xa4\xc3\xa4kaupunkina\n_START_PARAGRAPH_\nVuonna 1738 Kabulin valloitti Persian hallitsija Nadir \xc5\xa0ah. H\xc3\xa4nen kuolemansa j\xc3\xa4lkeen valtaan nousi nykyisen Afganistanin esimuodon Dorrani-valtakunnan perustaja Ahmad \xc5\xa0ah Dorrani, jonka poika Timur \xc5\xa0ah siirsi valtakunnan p\xc3\xa4\xc3\xa4kaupungin Kandaharista Kabuliin. Kaupunki s\xc3\xa4ilyi my\xc3\xb6s sittemmin Afganistanin valtakeskuksena. P\xc3\xa4\xc3\xa4kaupunin asukasluku oli sen siirron aikoihin noin 10\xc2\xa0000, mkutta sen asukasluku kasvoi yli 50\xc2\xa0000 seuraavien 20 vuoden aikana. Brittijoukot valtasivat Kabulin ensimm\xc3\xa4isen afaanisodan yhteydess\xc3\xa4 elokuussa 1839 tukeakseen omaa ehdokastaan Afanistanin valtaistuimelle. Vastarintaa tekev\xc3\xa4t afgaanit piirittiv\xc3\xa4t kaupungin, jonka brittikomentaja teki lopulta kohtalokkaan p\xc3\xa4\xc3\xa4t\xc3\xb6ksen vet\xc3\xa4ytymisest\xc3\xa4. Suurin osa vet\xc3\xa4ytyv\xc3\xa4\xc3\xa4 brittikolonaa tuhottiin n\xc3\xa4iden ollessa tavlisella matkallaan tammikuussa 1842 Kabulista kohti Jalalabadia. Tappio oli suuri n\xc3\xb6yryytys, vaikka se ei varsinaisesti merkinnytk\xc3\xa4\xc3\xa4n koko sodan h\xc3\xa4vi\xc3\xb6t\xc3\xa4. Britit valtasivat Kabulin uudestaan toisen afgaanisodan aikana tammikuussa 1879. He nostivat j\xc3\xa4lleen tukemansa ehdokkaan valtaistuimelle ja t\xc3\xa4ll\xc3\xa4 kertaa taas Kabulia piiritt\xc3\xa4vien afaanien rintama hajosi omiin sis\xc3\xa4isiin ristiriitoihinsa. Lopulta britit poistuivat j\xc3\xa4tt\xc3\xa4en maan hallinnan tukemalleen 'Abd al-Rahman Khanille. 'Abd al-Rahman Khan rakennutti nykyisen presidentinpalatsin (Arg) ja samalla Kabul alkoi laajentua Kabuljoen pohjoisrannan puolelle, jolla sen nykyinen keskusta sijaitsee. Kuningas Aman Allah Khan rakennutti 1920-luvulla uuden Dar al-Aman-nimisen hallintokeskuksen hieman Kabulin keskustasta lounaaseen. 1950-luvulle tultaessa kaupungin asukasluku oli jo noin 200\xc2\xa0000.\n_START_SECTION_\nNykyaika\n_START_PARAGRAPH_\nAfganistanin kommunistit nousivat valtaan Kabulissa 27. huhtikuuta 1978 alkaneen saur-vallankumouksen my\xc3\xb6t\xc3\xa4 presidentinpalatsilla k\xc3\xa4ytyjen kiivaiden taistelujen j\xc3\xa4lkeen. Kabulin kommunistihallinto alkoi pian toteuttaa uudistuksia, joista monet osoittautuivat ep\xc3\xa4onnistuneiksi tai ep\xc3\xa4suosituiksi. Kansa alkoi kapinoida ja keskushallinto menetti otteestaan laajoja alueita p\xc3\xa4\xc3\xa4kaupungin ulkopuolella. Lopulta asiaan sekaantuivat Neuvostoliiton asevoimat, jotka ylittiv\xc3\xa4t maiden vastaisen rajan 27. joulukuuta 1979. Seuranneen Afganistanin sodan aikana maan maaseudulta muutti joukoittain asukkaita Kabuliin. Uudet tulijat asettuivat ep\xc3\xa4virallisille asuinalueille, jotka rakennettiin tavallisesti valtion maille ilman kunnolla toimivia palveluita. Neuvostojoukot l\xc3\xa4htiv\xc3\xa4t Afganistanista vuonna 1989 ja maan kommunistihallinto romahti lopullisesti vuonna 1992. Kommunistivallan j\xc3\xa4lkeen alkoi eri Neuvostoliitolle vastarintaa tehneiden ryhmittymien katkera kamppailu Kabulin omistuksesta. Pakolaiset mukaan lukien kaupungin asukasluku oli v\xc3\xa4hint\xc3\xa4\xc3\xa4n kaksi miljoonaa. Elintarvikkeista oli pulaa ja kaupungin sis\xc3\xa4ll\xc3\xa4 k\xc3\xa4ytiin ankaria taisteluja. Suuri osa kaupunkia raunioitui ja noin 25\xc2\xa0000 henkil\xc3\xb6\xc3\xa4 sai surmansa. Viimein syyskuussa 1996 Molla Umarin johtaman Taliban-liikkeen taistelijat valtasivat Kabulin ja ajoivat Ahmad \xc5\xa0ah Masudin joukot pohjoiseen._NEWLINE_Taliban-liikkeen voimavarat pahoin tuhoutuneen kaupungin korjaamiseksi olivat hyvin rajalliset ja kaupungin olot olivat surkeat. Maan Taliban-hallinto kukistui Yhdysvaltojen johtamassa sodassa vuonna 2001. Itse Kabulin valtasivat Yhdysvaltojen kanssa liittoutuneet Pohjoisen liiton taistelijat 13. marraskuuta 2001 ilman suurempaa vastarintaa. Sitten vuoden 2001 j\xc3\xa4lkeen Kabulin asuntojen ja kaupan kehitt\xc3\xa4miseen on tehty suuria sijoituksia. Kehitys ei ole kuitenkaan pysynyt t\xc3\xa4ysin kaupunin kasvun tasalla. Kabul on ollut yksi Aasian nopiemmin kasvavista kaupunkialueista ja kasvu on keskittynyt etenkin k\xc3\xb6yhille esikaupunkialueille.\n_START_SECTION_\nN\xc3\xa4ht\xc3\xa4vyydet\n_START_PARAGRAPH_\nKabulin turvallisuustilanne on vaikea Talibanin terrori-iskujen johdosta, ja turistit v\xc3\xa4ltt\xc3\xa4v\xc3\xa4t sit\xc3\xa4, mutta siell\xc3\xa4 on kuitenkin er\xc3\xa4it\xc3\xa4 huomattavia historiallisia n\xc3\xa4ht\xc3\xa4vyyksi\xc3\xa4. Darul Aman -palatsi rakennettiin 1920-luvulla kuningas Aman Allah Khanille. Se ei ole en\xc3\xa4\xc3\xa4 k\xc3\xa4yt\xc3\xb6ss\xc3\xa4, vaan raunioina monien taistelujen j\xc3\xa4ljilt\xc3\xa4. Palatsin kunnostusty\xc3\xb6t ovat silti alkaneet. Rakennuksen l\xc3\xa4hell\xc3\xa4 on Afganistanin Kansallismuseo. Suurmogulien-dynastian hautapaikaksi on perustettu 1500-luvulla Baburin puutarha, jota on kunnostettu viime vuosina. Se on ehdolla Unescon maailmanperint\xc3\xb6kohteeksi. Kabulin ja samalla Afganistanin suurin moskeija on vuonna 2012 avattu Abdul Rahmanin moskeija, joka on rakennettu perinteiseen islamilaiseen tyyliin. Siin\xc3\xa4 on kaksi minareettia ja 20 kupolia.\n_START_SECTION_\nLiikenne\n_START_PARAGRAPH_\nKaupungissa toimii Kabulin kansainv\xc3\xa4linen lentoasema.  Se oli kahdeksan vuotta ISAF-joukkojen hallinnassa mutta siirtyi takaisin afganistanilaisille maaliskuussa 2010. Sis\xc3\xa4ist\xc3\xa4 liikennett\xc3\xa4 hoidettiin 1980-luvulla johdinautoilla. Verkosto tuhoutui 1993, mutta sen korjaamista on suunniteltu.\n_START_SECTION_\nV\xc3\xa4est\xc3\xb6\n_START_PARAGRAPH_\nKabulin tai Afganistanin muiden kaupunkien v\xc3\xa4est\xc3\xb6st\xc3\xa4 ei ole t\xc3\xa4ysin luetettavia tilastotietoja. Eri l\xc3\xa4hteiss\xc3\xa4 on esitetty eri arvioita, jotka saattavat poiketa esimerkiksi kaupunkiin kuuluvan alueen m\xc3\xa4\xc3\xa4rittelyn puolesta. Yhdistyneiden kansakuntien asuinyhdyskuntaohjelman tekem\xc3\xa4n arvion mukaan kaupungin asukasluku oli vuonna 2015 alemman arvion mukaan 2\xc2\xa0970\xc2\xa0713 ja korkeamman 3\xc2\xa0564\xc2\xa0855. Kaupungin asukkaat koostuvat Afganistanin useista eri etnisist\xc3\xa4 ryhmist\xc3\xa4. Suurimpia ryhmi\xc3\xa4 ovat tad\xc5\xbeikit ja pa\xc5\xa1tut. Pienempi\xc3\xa4 v\xc3\xa4hemmist\xc3\xb6j\xc3\xa4 ovat esimerkiksi hazarat, uzbekit ja turkmeenit. V\xc3\xa4est\xc3\xb6n valtaosa on muslimeja, mutta kaupungissa on my\xc3\xb6s pieni hindulainen ja sikhil\xc3\xa4inen v\xc3\xa4hemmist\xc3\xb6._NEWLINE_Kabulin v\xc3\xa4est\xc3\xb6 kasvaa hyvin nopeasti ja kaupunki kuuluu maailman nopeiten kasvavien kaupunkien joukkoon. Arviolta jopa 70\xc2\xa0% kaupungin asukkaista asuu ep\xc3\xa4virallisilla laittomilla asuinalueilla."